Zbor Hrvatskog go saveza na 2. redovitoj sjednici održanoj u Jastrebarskom, 23.3.2019. godine donosi

**PRAVILNIK O REGISTRACIJI HRVATSKOG GO SAVEZA**

**I. OPĆE ODREDBE**

**Članak 1.**

Temeljne go udruge (klubovi) predstavljaju konstituirajuće elemente Hrvatskog go saveza. Položaj aktivne temeljne go udruge i aktivnog pojedinca stječe se činom i trenutkom registriranja pri Hrvatskom go savezu te je pretpostavka svakog oblika organizirane go djelatnosti u Republici Hrvatskoj.

Na svim službenim go natjecanjima (u Republici Hrvatskoj – počevši od klupskih do državnih, te na međunarodnim kao reprezentanti Republike Hrvatske) natjecati se mogu isključivo aktivne go udruge i aktivni pojedinci, ukoliko raspisom natjecanja nije drukčije navedeno.

**Članak 2.**

Pojedinci mogu obnoviti registraciju pri Hrvatskom go savezu putem temeljnih go udruga ili osobno.

Osobna registracija dozvoljena je samo domaćim igračima koji moraju ispunjavati iste uvjete kao pri registraciji u neku od temeljnih go udruga.

Pojedinci koji su osobno registrirani pri Hrvatskom go savezu nemaju pravo nastupa na službenim ekipnim natjecanjima.

Domaći igrači su igračice i igrači koji imaju hrvatsko državljanstvo i u Europskoj bazi rejtingiranih go igrača (EGD) se ne vode pod nekom drugom federacijom.

Pojedinci koji se prvi put registriraju pri Hrvatskom go savezu na odgovarajući način trebaju dokazati hrvatsko državljanstvo.

**Članak 3.**

Obnova registracije temeljnih go udruga i njihovih članova obavlja se u vremenu od 1. siječnja do 28. veljače. Pravo na obnovu registracije imaju svi klubovi i pojedinci koji ispunjavaju uvjete iz Registracijskog pravilnika te koji su podmirili financijske obveze iz prethodne godine. Natjecatelji registrirani izvan tih rokova nemaju pravo nastupa za ekipu, osim domaćih igrača koji se prvi put registriraju u Hrvatskom go savezu.

Novoosnovane temeljne go udruge, koje se registriraju prvi put te pojedinci koji se prvi put učlanjuju u neku aktivnu go udrugu ili osobno u Hrvatski go savez mogu se registrirati tijekom cijele godine s pravom nastupa na ekipnim natjecanjima od dana registracije.

Za novoosnovanu temeljnu go udrugu, a izvan roka obnove registracije s pravom nastupa na ekipnim natjecanjima od dana registracije ukoliko u tekućoj godini nisu nastupili za neki drugi klub, mogu se registrirati samo članovi koji ispunjavaju jedan od uvjeta:

a) prvi put stupaju u članstvo Hrvatskog go saveza;

b) bili su članovi rasformiranih klubova;

c) bili su članovi klubova koji nisu u roku izvršili obnovu registracije (neaktivnih klubova).

Pojedinci, igračice i igrači, temeljnih go udruga koje ili nisu obnovile registraciju ili su se rasformirale, mogu se registrirati za bilo koju drugu aktivnu temeljnu go udrugu s pravom nastupa od dana registracije na ekipnim natjecanjima ukoliko u tekućoj godini nisu nastupili za neki drugi klub, i to:

a) u slučaju neobnavljanja registracije do 15. ožujka tekuće godine;

b) u slučaju rasformiranja u vremenu od 15 dana nakon dana rasformiranja.

Neaktivnim pojedincima (domaćim igračima) aktivnih temeljnih go udruga dopuštena je registracija tijekom cijele godine (reaktiviranje) s pravom nastupa od dana registracije na ekipnim natjecanjima.

**Članak 4.**

Svi registrirani domaći igrači pri Hrvatskom go savezu su članovi Europske go federacije (EGF) i Međunarodne go federacije (IGF).

**Članak 5.**

Temeljna go udruga prestaje biti aktivna činom i trenutkom rasformiranja, neobnavljanja registracije (28. veljače tekuće godine, članak 3.), brisanja iz članstva po kazni Hrvatskog go saveza i istupanja iz članstva po svojoj odluci.

U slučajevima rasformiranja i istupanja iz članstva Hrvatskog go saveza odluku donosi Zbor temeljne go udruge, a u ostalim slučajevima mjerodavni su propisi i odluke Hrvatskog go saveza.

**Članak 6.**

Ukoliko temeljna go udruga ne obnovi registraciju u predviđenom roku ona i svi njeni članovi, istodobno prestaju biti aktivni članovi Hrvatskog go saveza.

**II. REGISTRIRANJE TEMELJNIH GO UDRUGA I POJEDINACA**

**Članak 7.**

Temeljne go udruge registriraju se na način da Hrvatskom go savezu dostave:

a) zahtjev za registraciju;

b) naziv temeljne go udruge;

c) adresu temeljne go udruge;

d) ovjerenu kopiju upisa u registar pri nadležnom organu uprave;

e) popis članova u dva primjerka, s podacima navedenim u članku 9. ovog Pravilnika;

f) ime, prezime i adresu osobe za zastupanje temeljne go udruge prema upisu u registar pri nadležnom organu uprave.

**Članak 8.**

Temeljna go udruga, prilikom registriranja ili obnavljanja registracije, dužna je uplatiti propisanu novčanu pristojbu Hrvatskom go savezu. Visinu pristojbe utvrđuje za svaku kalendarsku godinu Savjet Hrvatskog go saveza svojom odlukom.

U slučaju da se pristojba ne uplati u navedenom roku, klub ili pojedinac neće moći nastupati na službenim natjecanjima.

**Članak 9.**

Pojedinac koji se prvi put učlanjuje u neku temeljnu go udrugu ili u Hrvatski go savez mora ispuniti pristupnicu i uplatiti, ukoliko je aktima temeljne go udruge ili Hrvatskog go saveza predviđena, propisanu članarinu. Pristupnica mora sadržavati podatke:

a) ime i prezime;

b) OIB;

c) mjesto i datum rođenja;

d) adresu stalnog boravišta;

e) izjavu da ranije nije bio član nijedne temeljne go udruge;

f) za domaće igrače dokaz o državljanstvu.

Pojedinac koji se učlanjuje u novu temeljnu go udrugu ili u Hrvatski go savez, a već je bio član neke druge temeljne go udruge, treba također ispuniti pristupnicu, priložiti potvrdu o kategoriji ili tituli koju posjeduje i uplatiti propisanu članarinu.

**Članak 10.**

Prvo registriranje i obnova registracije pojedinaca obavlja se pri Hrvatskom go savezu na način da temeljna go udruga ili pojedinac osobno dostavi Hrvatskom go savezu, sukladno članku 7., popis članova koje se želi registrirati, u tri primjerka, od kojih se jedan, ovjeren, po registraciji vraća temeljnoj go udruzi, a dva pohranjuju u Hrvatskom go savezu.

Popis članova, igračica i igrača, treba sadržavati:

• za pojedince čija se registracija obnavlja:

a) ime i prezime;

b) datum rođenja;

c) kategoriju ili titulu;

d) registracijski broj pri Hrvatskom go savezu;

• za pojedince koji prelaze iz drugih temeljnih go udruga, aktivnih ili neaktivnih:

a) ime i prezime;

b) datum rođenja;

c) kategoriju ili titulu;

d) registracijski broj pri Hrvatskom go savezu;

e) ispisnicu ili dokaz da je u roku za obnovu registracije temeljnih udruga i njihovih članova iz članka 3. stavak 1. ovog Pravilnika podnijet pismeni zahtjev za izdavanje ispisnice.

• za pojedince koji se prvi put učlanjuju u neku temeljnu go udrugu pri Hrvatskom go savezu, uključujući i one koji nisu državljani Republike Hrvatske:

a) ime i prezime;

b) datum rođenja;

c) kategoriju ili titulu;

d) prilozi: fotografija (3x4 cm) i za strane državljane preslik putovnice;

e) OIB

Za točnost podataka popisa članova odgovoran je tajnik temeljne go udruge, a potom dotični pojedinac.

U slučaju da se za pojedinca koji prelazi iz drugih temeljnih udruga, Hrvatskom go savezu, umjesto ispisnice dostavi dokaz da je u roku za obnovu registracije temeljnih udruga i njihovih članova podnijet pismeni zahtjev za izdavanje ispisnice, Hrvatski go savez je dužan registraciju obaviti u skladu sa člankom 11. ovoga Pravilnika.

**III. ISPISNICA**

**Članak 11.**

Kad pojedinac želi, iz određenog razloga, napustiti temeljnu go udrugu dužan je temeljnoj go udruzi podnijeti pismeni zahtjev za ispisnicom, kopiju kojega ovjerava temeljna go udruga ili šalje poštom i dokazuje poštanskom potvrdom i kopijom da je zatražio ispisnicu.

Krajnji rok za izdavanje ispisnice ili odluke o neizdavanju ispisnice je 15. veljače, odnosno 15. srpanj, te je u tim rokovima temeljna og udruga dužna pismenim putem izvijestiti Hrvatski go savez o svojoj odluci.

U slučaju izdavanja ispisnice u rokovima iz stavka 2. ovog članka, Hrvatski go savez će pojedinca registrirati za novi klub danom podnošenja zahtjeva za izdavanje ispisnice. U slučaju odbijanja zahtjeva za ispisnicom, podnositelj može uložiti žalbu Hrvatskom go savezu, najkasnije do 22. ožujka, a Savjet Hrvatskog go saveza donosi konačnu odluku najkasnije do 1. travnja.

U slučaju kad Savjet Hrvatskog go saveza riješi žalbu u korist pojedinca, Hrvatski go savez će pojedinca registrirati za novi klub danom podnošenja zahtjeva za izdavanje ispisnice.

Pravo igranja za drugi klub pojedinac stječe odmah po registriranju, ukoliko u tekućoj godini

nije nastupio za drugi klub.

**Članak 12.**

Ispisnica treba sadržavati:

a) ime i prezime;

b) kategoriju ili titulu;

c) naziv i sjedište temeljne go udruge koja daje ispisnicu;

d) datum izdavanja ispisnice;

e) izjavu o pravu nastupa.

Ispisnica, ovjerena od temeljne go udruge, daje se u tri primjerka od kojih je po jedan namijenjen pojedincu na čiji se zahtjev ispisnica daje, Hrvatskom go savezu i za arhivu temeljne go udruge.

**Članak 13.**

Temeljna go udruga ne smije izdati ispisnicu pojedincu protiv kojeg se vodi stegovni postupak, koji je suspendiran ili kažnjen od strane temeljne go udruge ili Hrvatskog go saveza, a suspenzija ili kazna nije istekla.

Temeljna go udruga može odbiti davanje ispisnice ako podnositelj ima financijskih ili

materijalnih dugovanja prema njoj, ili ako je taj član ugovorom vezan za period koji nije

istekao.

**Članak 14.**

U slučaju kad temeljna go udruga uopće ne odgovori na zahtjev za izdavanje ispisnice u roku od 10 dana (“šutnja administracije”), Hrvatski go savez će pojedinca smatrati ispisanim i registrirat će ga danom podnošenja zahtjeva za izdavanje ispisnice.

**Članak 15.**

Ukoliko se utvrdi da je registracija, bilo pojedinca bilo temeljne go udruge, obavljena na temelju netočnih podataka ili nepravilno, kršenjem odredbi ovog Pravilnika, registracija se poništava, a protiv odgovorne osobe pokreće se stegovni postupak. Izrazito teškim prekršajem smatraju se manipulacije s datumom rođenja mlađih kategorija natjecatelja.

**IV. ČLANSKA ISKAZNICA**

**Članak 16.**

Članska iskaznica koju izdaje Hrvatski go savez važeća je 5 godina od dana izdavanja i služi kao dokaz identiteta kojega mora posjedovati svaki član aktivne temeljne go udruge ili Hrvatskog go saveza. Članska iskaznica izdaje se na posebnom obrascu kao plastificirana kartica koja sadrži:

a) Logotip Hrvatskog go saveza;

b) Naziv: „HRVATSKI GO SAVEZ“;

c) Naziv: „ČLANSKA ISKAZNICA“

d) fotografiju člana (3x4 cm);

e) ime i prezime člana;

g) registracijski broj člana pri Hrvatskom go savezu;

h) datum izdavanja članske iskaznice;

i) datum prestanka važenja članske iskaznice.

**Članak 17.**

Oblik članske iskaznice utvrđuje Savjet Hrvatskog go saveza.

Duplikat članske iskaznice Hrvatski go savez može izdati uz naknadu materijalnih troškova na teret tražitelja.

**V. ZAVRŠNE ODREDBE**

**Članak 18.**

Evidenciju svih registriranih pojedinaca i temeljnih go udruga vodi Hrvatski go savez i objavljuje se na službenim web stranicama Hrvatskog go saveza. U slučajevima sporenja dviju temeljnih go udruga o registraciji članova odlučuje Savjet Hrvatskog go saveza u čijem je nadležnosti i tumačenje ovog Pravilnika.

**Članak 19.**

Ovaj Pravilnik usvojen je na sjednici Zbora dana 23.3.2019. godine.

Ovaj Pravilnik primjenjuje se od 31.3.2019. godine.

HRVATSKI GO SAVEZ

Predsjednik:

Zoran Mutabžija